CELEX: 62010CA0094
Language: el
Date: 2011-10-20 00:00:00
Title: Υπόθεση C-94/10: Απόφαση του Δικαστηρίου (πρώτο τμήμα) της 20ής Οκτωβρίου 2011 [αίτηση του Vestre Landsret (Δανία) για την έκδοση προδικαστικής αποφάσεως] — Danfoss A/S, Sauer-Danfoss ApS κατά Skatteministeriet (Έμμεσοι φόροι — Ειδικός φόρος καταναλώσεως επί των ορυκτελαίων — Ασύμβατο προς το δίκαιο της Ένωσης — Μη επιστροφή του ειδικού φόρου καταναλώσεως στους αγοραστές προϊόντων στους οποίους μετακυλίστηκε)

10.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 362/6
            
         Απόφαση του Δικαστηρίου (πρώτο τμήμα) της 20ής Οκτωβρίου 2011 [αίτηση του Vestre Landsret (Δανία) για την έκδοση προδικαστικής αποφάσεως] — Danfoss A/S, Sauer-Danfoss ApS κατά Skatteministeriet
   (Υπόθεση C-94/10) (1)
   
   (Έμμεσοι φόροι - Ειδικός φόρος καταναλώσεως επί των ορυκτελαίων - Ασύμβατο προς το δίκαιο της Ένωσης - Μη επιστροφή του ειδικού φόρου καταναλώσεως στους αγοραστές προϊόντων στους οποίους μετακυλίστηκε)
   2011/C 362/08
   Γλώσσα διαδικασίας: η δανική
   
      Αιτούν δικαστήριο
   
   Vestre Landsret
   
      Διάδικοι στην υπόθεση της κύριας δίκης
   
   Danfoss A/S, Sauer-Danfoss ApS
   
      κατά
   
   Skatteministeriet
   
      Αντικείμενο
   
   Αίτηση εκδόσεως προδικαστικής αποφάσεως — Vestre Landsret — Ερμηνεία του δικαίου της Ευρωπαϊκής Ένωσης, σχετικά με την επιστροφή αχρεωστήτως καταβληθέντων ποσών και τις προϋποθέσεις αποζημίωσης των ιδιωτών — Ειδικός φόρος κατανάλωσης ο οποίος εισπράχθηκε κατά παράβαση του εναρμονισμένου συστήματος που έχει θεσπιστεί με τις οδηγίες 92/12/ΕΟΚ του Συμβουλίου, της 25ης Φεβρουαρίου 1992, σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης (ΕΕ L 76, σ. 1) και 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή (ΕΕ L 316, σ. 12) — Παράνομος ειδικός φόρος κατανάλωσης που καταβλήθηκε σε κράτος μέλος από εταιρίες πετρελαιοειδών, οι οποίες έχουν πωλήσει έλαια υποκείμενα στον φόρο, ενσωματώνοντας τον φόρο στην τιμή των εμπορευμάτων –Απόρριψη, εκ μέρους του κράτους μέλους, της αιτήσεως επιστροφής του φόρου, την οποία υπέβαλαν οι αγοραστές των ελαίων, με την αιτιολογία ότι ο φόρος δεν έχει καταβληθεί από αυτούς — Άρνηση αποκαταστάσεως της ζημίας που υπέστησαν οι αγοραστές των ελαίων λόγω της παράνομης επιβολής φόρου, με την αιτιολογία ότι δεν έχουν υποστεί άμεση ζημία και ότι δεν υφίσταται άμεση αιτιώδης συνάφεια μεταξύ της παραβάσεως της υποχρεώσεως που υπέχει το κράτος μέλος και της ζημίας
   
      Διατακτικό
   
   Οι κανόνες του δικαίου της Ένωσης πρέπει να ερμηνευθούν υπό την έννοια ότι:
   
               1)
            
            
               κράτος μέλος μπορεί να απορρίψει αίτηση επιστροφής αχρεωστήτως καταβληθέντος φόρου υποβληθείσα από τον αγοραστή στον οποίο μετακυλίστηκε ο φόρος, με την αιτιολογία ότι δεν πρόκειται για το πρόσωπο που τον κατέβαλε στις φορολογικές αρχές, υπό την προϋπόθεση ότι ο εν λόγω αγοραστής, που επιβαρύνθηκε τελικώς με τον φόρο, δύναται, βάσει του εθνικού δικαίου, να εναγάγει τον υποκείμενο στον φόρο ενώπιον των πολιτικών δικαστηρίων προς αναζήτηση του αχρεωστήτως καταβληθέντος και ότι η επιστροφή του φόρου από τον υποκείμενο σε αυτόν δεν καθίσταται στην πράξη αδύνατη, ούτε υπερβολικά δυσχερής·
            
         
               2)
            
            
               κράτος μέλος μπορεί να απορρίψει αίτημα αποζημιώσεως που υποβλήθηκε από τον αγοραστή στον οποίο ο υποκείμενος στον φόρο μετακύλισε την επιβάρυνση αχρεωστήτως καταβληθέντος φόρου, με αιτιολογία την έλλειψη άμεσης αιτιώδους συνάφειας μεταξύ της εισπράξεως του ως άνω φόρου και της ζημίας που υπέστη ο αγοραστής, υπό την προϋπόθεση ότι αυτός δύναται, βάσει του εθνικού δικαίου, να στρέψει τη σχετική αγωγή κατά του υποκειμένου στον φόρο και ότι η αποκατάσταση, εκ μέρους του τελευταίου, της ζημίας του αγοραστή δεν καθίσταται στην πράξη αδύνατη, ούτε υπερβολικά δυσχερής.
            
         
      (1)  ΕΕ C 100 της 17.4.2010.